b'\n_START_ARTICLE_\nAbram Ioffe\n_START_SECTION_\nBiografie\n_START_PARAGRAPH_\nAbram Fiodorovici Ioffe s-a n\xc4\x83scut la 29 octombrie 1880 la Romn\xc3\xae, \xc3\xaen Ucraina, \xc3\xaentr-o familie evreiasc\xc4\x83. A absolvit Institutul tehnologic din Petersburg \xc3\xaen anul 1902. \xc3\x8en anii 1903-1906  a fost practicant, asistent \xc3\xaen laboratorul lui W. Roentgen. \xc3\x8en anul 1906 a \xc3\xaenceput s\xc4\x83 lucreze  la Institutul Politehnic din Petersburg. \xc3\x8en anii 1913 - 1948 a fost profesor \xc8\x99i \xc3\xaen 1919- 1948 decan (cu \xc3\xaentreruperi) a facult\xc4\x83\xc8\x9bii fizico-mecanice a Institutului. \xc3\x8en anul  1918 din ini\xc8\x9biativa lui Ioffe a fost creat\xc4\x83 sec\xc8\x9bia fizico-tehnic\xc4\x83 a Institutului de cercet\xc4\x83ri roentgenologice \xc8\x99i radiologice (reorganizat \xc3\xaen anul 1923 \xc3\xaen Institutul fizico-tehnic din Petrograd), iar \xc3\xaen anul 1919 -facultatea fizico-mecanic\xc4\x83 a Institutului Politehnic din Sankt-Petersburg, pe atunci Petrograd, mai t\xc3\xa2rziu Leningrad. Pornind de la aceste dou\xc4\x83 institu\xc8\x9bii au fost create \xc3\xaen Rusia un num\xc4\x83r mare de institu\xc8\x9bii  de cercetare \xc8\x99tiin\xc8\x9bific\xc4\x83 \xc3\xaen domeniul fizicii: Institutele fizico-tehnice din Harkov, Dnepropetrovsk, Sverdlovsk, Tomsk. P\xc3\xa2n\xc4\x83 \xc3\xaen anul 1951 a fost director al Institutului fizico- tehnic al Academiei de \xc8\x98tiin\xc8\x9be a URSS, \xc3\xaen anii 1952 -1955 al laboratorului de semiconductori al acesteia, iar din 1955 - al Institutului de semiconductori in cadrul aceleia\xc8\x99i Academii prestigioase. \xc3\x8en anii 1932- 1960  a fost director al Institutului de agrofizic\xc4\x83.'